b'\n_START_ARTICLE_\nKorg MS-20\n_START_PARAGRAPH_\nKorg MS-20 oli Korgin valmistama puolimodulaarinen ja monofoninen syntetisaattori. Se tuli markkinoille vuonna 1978. Se kuuluu Korgin MS-soitinsarjaan, johon kuuluvat my\xc3\xb6s yksioskillaattorinen MS-10, koskettimeton MS-50 ja SQ-10-sekvensseri._NEWLINE_MS-20:ss\xc3\xa4 on kaksi j\xc3\xa4nniteohjattua oskillaattoria, ja siin\xc3\xa4 on 37 nuotin koskettimisto._NEWLINE_Tammikuussa 2013 Korg ilmoitti tuovansa syntetisaattorista uudelleen markkinoille mallin MS-20 Mini, joka on t\xc3\xa4ydellinen kopio alkuper\xc3\xa4ismallista elektroniikkakytkent\xc3\xb6j\xc3\xa4 ja k\xc3\xa4ytt\xc3\xb6paneelia my\xc3\xb6ten. Eroina alkuper\xc3\xa4iseen MS-20-malliin on vain koteloinnin hieman pienempi koko, joka on 86\xc2\xa0% siit\xc3\xa4, ja pienennetty koskettimisto. Lis\xc3\xa4n\xc3\xa4 uudessa tuotantomallissa on midiohjausv\xc3\xa4yl\xc3\xa4 ja USB-liit\xc3\xa4nt\xc3\xa4. Uuden tuotantomallin kotelon koko on sama kuin aiemmin markkinoidun rajoitetun er\xc3\xa4n Korg Legacy Collection -paketin, joka toimi ainoastaan midiohjaimena, ja jonka yhteydess\xc3\xa4 k\xc3\xa4ytettiin MS-20-ohjelmistoemulaattoria tietokoneella._NEWLINE_Vuoden 2014 tammikuussa Korg ilmoitti tuovansa markkinoille syntetisaattorista viel\xc3\xa4 rajoitetun er\xc3\xa4n MS-20 Kit -mallin, joka on rakennussarjana osissa toimitettava tuote. Ostaja itse voi kokoonpanna syntetisaattorin k\xc3\xa4ytt\xc3\xb6kuntoon irrallisista kuorista, valmiista piirilevyist\xc3\xa4, k\xc3\xa4ytt\xc3\xb6paneelista sek\xc3\xa4 siihen kuuluvista s\xc3\xa4\xc3\xa4t\xc3\xb6nupeista ja liittimist\xc3\xa4. Rakennussarjaversio on saman kokoinen kuin alkuper\xc3\xa4inen MS-20 etupaneelin 6,3\xc2\xa0mm:n plug-liittimi\xc3\xa4 ja koskettimia my\xc3\xb6ten. T\xc3\xa4m\xc3\xa4n lis\xc3\xa4ksi elektroniikkaan on lis\xc3\xa4tty molemmat versiot alkuper\xc3\xa4isen mallin tuotantoaikana k\xc3\xa4ytetyist\xc3\xa4 VCF-suodattimista, jonka k\xc3\xa4ytt\xc3\xa4j\xc3\xa4 voi itse valita piirilevyss\xc3\xa4 olevasta kytkimest\xc3\xa4. MS-20 Mini -mallissa VCF-suodattimena k\xc3\xa4ytettiin pelk\xc3\xa4st\xc3\xa4\xc3\xa4n ensimm\xc3\xa4ist\xc3\xa4 versiota.'